CELEX: 32019R1677
Language: lt
Date: 2019-09-27 00:00:00
Title: Europos Centrinio Banko reglamentas (ES) 2019/1677 2019 m. rugsėjo 27 d. kuriuo iš dalies keičiamas Reglamentas (ES) Nr. 1333/2014 dėl pinigų rinkos statistikos (ECB/2019/29)

8.10.2019   
               
               
                  LT
               
               
                  Europos Sąjungos oficialusis leidinys
               
               
                  L 257/18
               
            
         EUROPOS CENTRINIO BANKO REGLAMENTAS (ES) 2019/1677
         2019 m. rugsėjo 27 d.
         kuriuo iš dalies keičiamas Reglamentas (ES) Nr. 1333/2014 dėl pinigų rinkos statistikos (ECB/2019/29)
         EUROPOS CENTRINIO BANKO VALDANČIOJI TARYBA
         atsižvelgdama į Sutartį dėl Europos Sąjungos veikimo
         atsižvelgdama į Europos centrinių bankų sistemos ir Europos Centrinio Banko statutą, ypač į jo 5 straipsnį,
         atsižvelgdama į 1998 m. lapkričio 23 d. Tarybos reglamentą (EB) Nr. 2533/98 dėl Europos Centrinio Banko renkamos statistinės informacijos (1), ypač į jo 5 straipsnio 1 dalį ir 6 straipsnio 4 dalį,
         kadangi
         
                     (1)
                  
                  
                     pagal Europos Centrinio Banko reglamentą (ES) Nr. 1333/2014 (ECB/2014/48) (2) atskaitingieji agentai kartą per dieną turi teikti statistinę informaciją, kad Europos centrinių bankų sistema (ECBS), vykdydama savo uždavinius, galėtų rengti euro pinigų rinkos statistiką;
                  
               
                     (2)
                  
                  
                     siekiant ir toliau užtikrinti aukštos kokybės euro pinigų rinkos statistikos prieinamumą, būtina iš dalies pakeisti būtinuosius standartus, kuriuos turi taikyti atskaitingieji agentai pagal Reglamentą (ES) Nr. 1333/2014 (ECB/2014/48). Greta pareigos laiku teikti duomenis apie visus sandorius, kuriems taikoma duomenų teikimo įsipareigojimo apimtis, Europos Centriniam Bankui (ECB) arba atitinkamam nacionaliniam centriniam bankui (NCB) ir užtikrinti, kad statistinė informacija apie šiuos sandorius yra nešališka, objektyvi, patikima, taip pat surinkta ir pateikta tokiu būdu, kuris apsaugo jos vientisumą, atskaitingieji agentai taip pat privalo per nustatytus terminus atsakyti į bet kokias ECB arba NCB užklausas dėl statistinės informacijos tikslumo. Šių būtinųjų standartų laikymasis yra dar svarbesnis, kai duomenis kartą per dieną skelbia ECB, vykdydamas savo ECBS uždavinius;
                  
               
                     (3)
                  
                  
                     atsižvelgiant į poreikį užtikrinti, kad faktinė atskaitingoji visuma laikytųsi papildomo reikalavimo atsakyti į ECB ir NCB užklausas, Reglamento (ES) Nr. 1333/2014 (ECB/2014/48) IV priede nurodyti būtinieji standartai turėtų būti papildyti;
                  
               
                     (4)
                  
                  
                     todėl reikėtų atitinkamai iš dalies pakeisti Reglamentą (ES) Nr. 1333/2014 (ECB/2014/48),
                  
               PRIĖMĖ ŠĮ REGLAMENTĄ:
         
            
               1 straipsnis
            
            
               Dalinis pakeitimas
            
            Reglamento (ES) Nr. 1333/2014 (ECB/2014/48) IV priedas pakeičiamas šio reglamento priede išdėstytu tekstu.
         
         
            
               2 straipsnis
            
            
               Baigiamosios nuostatos
            
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas pagal Sutartis privalomas visas ir tiesiogiai taikomas valstybėse narėse.
            Priimta Frankfurte prie Maino 2019 m. rugsėjo 27 d.
            
               
                  ECB valdančiosios tarybos vardu
               
               
                  ECB Pirmininkas
               
               Mario DRAGHI
            
         
         
            (1)  OL L 318, 1998 11 27, p. 8.
         
            (2)  2014 m. lapkričio 26 d. Europos Centrinio Banko reglamentas (ES) Nr. 1333/2014 dėl pinigų rinkos statistikos (ECB/2014/48) (OL L 359, 2014 12 16, p. 97).
      
      
         
            Priedas
            
               
                  
                     „IV priedas
                     
                        Būtinieji standartai, kuriuos turi taikyti faktinė atskaitingoji visuma
                     
                     Kad laikytųsi Europos Centrinio Banko (ECB) statistinės atskaitomybės reikalavimų, atskaitingieji agentai turi vykdyti šiuos būtinuosius standartus.
                     1.   Būtinieji perdavimo standartai:
                     
                                 i)
                              
                              
                                 duomenys turi būti teikiami laiku ir laikantis ECB ir atitinkamo nacionalinio centrinio banko (NCB) nustatytų terminų;
                              
                           
                                 ii)
                              
                              
                                 statistinių ataskaitų forma ir formatas turi atitikti ECB ir atitinkamo NCB nustatytus techninius atskaitomybės reikalavimus;
                              
                           
                                 iii)
                              
                              
                                 atskaitingasis agentas ECB ir atitinkamam NCB turi pateikti vieno arba daugiau asmenų kontaktinius duomenis;
                              
                           
                                 iv)
                              
                              
                                 turi būti laikomasi duomenų perdavimo ECB ir atitinkamam NCB techninių specifikacijų.
                              
                           2.   Būtinieji tikslumo standartai:
                     
                                 i)
                              
                              
                                 statistinė informacija turi būti teisinga;
                              
                           
                                 ii)
                              
                              
                                 atskaitingieji agentai turi sugebėti pateikti informaciją apie pokyčius, kurie matyti iš pateiktų duomenų;
                              
                           
                                 iii)
                              
                              
                                 statistinė informacija turi būti išsami, joje negali būti nuolatinių ir struktūrinių spragų; esamos spragos turi būti pripažintos, paaiškintos ECB ir atitinkamam NCB ir, jei taikytina, kuo greičiau užpildytos;
                              
                           
                                 iv)
                              
                              
                                 atskaitingieji agentai turi vadovautis ECB ir atitinkamo NCB nustatytais techninio duomenų perdavimo matmenimis, skaičių apvalinimo metodika ir dešimtainiais skaitmenimis;
                              
                           
                                 v)
                              
                              
                                 atskaitingieji agentai, atsakydami į bet kurį ECB arba atitinkamo NCB pranešimą, kuriuo jų prašoma patvirtinti statistinės informacijos tikslumą arba atsakyti į bet kurią užklausą dėl jos tikslumo, turi pateikti reikalaujamą informaciją per ECB arba atitinkamo NCB nustatytus terminus.
                              
                           3.   Būtinieji sąvokų atitikties standartai:
                     
                                 i)
                              
                              
                                 statistinė informacija turi atitikti šiame reglamente pateiktas apibrėžtis ir klasifikacijas;
                              
                           
                                 ii)
                              
                              
                                 jeigu nukrypstama nuo šių apibrėžčių ir klasifikacijų, atskaitingieji agentai turi reguliariai stebėti skirtumą tarp naudojamos ir šiame reglamente nustatytos priemonės ir nustatyti jo dydį;
                              
                           
                                 iii)
                              
                              
                                 atskaitingieji agentai turi sugebėti paaiškinti perduotų duomenų trūkius lyginant su ankstesnių laikotarpių skaičiais.
                              
                           4.   Būtinieji pataisymų standartai:
                     Turi būti laikomasi ECB ir atitinkamo NCB nustatytos pataisymų tvarkos ir procedūrų. Pataisymai, kurie skiriasi nuo įprastų pataisymų, turi būti pateikti kartu su aiškinamuoju raštu.
                     5.   Būtinieji duomenų vientisumo standartai:
                     
                                 i)
                              
                              
                                 atskaitingieji agentai turi nešališkai ir objektyviai rinkti ir perduoti statistinę informaciją;
                              
                           
                                 ii)
                              
                              
                                 atskaitingieji agentai turi ištaisyti perduotų duomenų klaidas ir apie jas kiek įmanoma anksčiau pranešti ECB ir atitinkamam NCB.
                              
                           
               “